
ACORD 9/2009, DE 21 DE GENER, DEL PLE DEL CONSELL DE

L’AUDIOVISUAL DE CATALUNYA

Expedient núm. 1/2008-S TELEVISIÓ DE CATALUNYA, SA.

RESOLUCIÓ RECURS DE REPOSICIÓ

FETS

1. El Ple del Consell de l’Audiovisual de Catalunya (en endavant, CAC), en la sessió de 16 d’abril de 2008, va adoptar l’Acord 53/2008, mitjançant el qual s’obria un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA (en endavant, TVC, SA), per tal que en el termini màxim de cinc dies formulés les manifestacions que considerés oportunes arran de la presentació del licor Karèsia, el 15 de febrer de 2008, al programa “Tvist”. Aquest Acord va ser notificat oportunament a l’interessat qui, dins de termini, va formular al·legacions.
2. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del CAC va adoptar, en la sessió de 21 de maig de 2008, l’Acord 77/2008 mitjançant el qual incoava un procediment sancionador a TVC, SA, per les imatges emeses, el 15 de febrer de 2008, al programa Tvist, infringint la prohibició de fer publicitat directa o indirecta de begudes alcohòliques de més de vint graus establerta a la lletra e) de l’apartat 1 de l’article 93 de la Llei 22/2005, de 29 de desembre, de la comunicació audiovisual de Catalunya (en endavant, LCA), fet susceptible de constituir una infracció greu tipificada a la lletra e) de l’article 133 de l’esmentada llei.
3. El 6 de maig de 2008, la instructora del procediment va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú (en endavant, LRJPAC).

4. El 30 de juny de 2008, i dins el termini atorgat, l’interessat va presentar al·legacions al plec de càrrecs. La instructora de l’expedient, desprès d’analitzar, valorar i desestimar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 3 d’octubre de 2008, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat. L’interessat va formular al·legacions el 15 d’octubre de 2008, dins del termini atorgat. 

5. El 12 de novembre de 2008, el Ple del CAC va aprovar l’Acord 175/2008, mitjançant el qual desestimava les al·legacions formulades per l’interessat i declarava al prestador de serveis de televisió TVC, SA, responsable de la comissió d’una infracció greu tipificada a la lletra e) de l’article 133 LCA, per la vulneració de la prohibició establerta a la lletra e) de l’article 93 LCA, arran de les referències verbals i visuals al licor de cirera Karèsia, de més de 25º, durant l’entrevista realitzada en el programa d’entreteniment Tvist el 15 de febrer de 2008. Aquest Acord va ser notificat a l’interessat el 17 de novembre de 2008.

6. El 17 de desembre de 2008 ha tingut entrada en aquest Consell (registre d’entrada núm. 3335/2008) un escrit signat pel senyor Ignasi Jaén Viñuales, en nom i representació de TVC, SA, mitjançant el qual s’interposa un recurs de reposició contra l’Acord 175/2008, de 12 de novembre, del Ple del CAC. A més de reiterar les al·legacions formulades a l’expedient en els tràmits d’audiència del període d’informació prèvia i del plec de càrrecs, el recurs es fonamenta d’una banda en la vulneració dels articles 42, 44 i 137 LRJPAC i en la pretensió d’anul·lació de l’expedient sancionador basant-se en l’article 62.1.a) LRJPAC “ja que conculca drets fonamentals susceptibles d’empara constitucional” i en l’article 63.1 de la mateixa llei “atès que el procediment sancionador incoat pel Consell de l’Audiovisual de Catalunya (CAC) incorre en infracció de l’ordenament jurídic”. D’altra banda, en el recurs s’al·lega la caducitat del procediment sancionador “pel transcurs de més de sis mesos des de la data d’inici del procediment fins a la data de notificació de la resolució sancionadora” i, com a últim motiu, l’interessat manifesta que la resolució sancionadora no acredita la concurrència dels elements necessaris per poder declarar que la conducta de TVC, SA vulnera la lletra e) de l’article 93.1 LCA.

FONAMENTS DE DRET

Primer.- L’interessat al·lega l’eventual caducitat del procediment sancionador que ens ocupa i fonamenta la mateixa en l’article 16 del Decret 278/1993, de 9 de novembre, sobre el procediment sancionador d’aplicació als àmbits de competència de la Generalitat, a l’establir que “si no recau cap resolució expressa transcorreguts sis mesos des de l’inici de l’expedient, s’iniciarà el còmput del termini de caducitat que estableix l’article 43.3 de la Llei 30/1992, de 26 de novembre, de règim jurídic de les administracions públiques i del procediment administratiu comú”.
A aquests efectes, cal tenir en compte que la Llei de l’Estat 4/1999, de 13 de gener, de modificació de la LRJPAC, va donar lloc a la nova redacció, entre d’altres, als articles 43 i 44 de la citada Llei. Així, actualment la falta de resolució expressa en procediments iniciats d’ofici es troba regulada a l’article 44 LRJPAC que, en el seu apartat 2, estableix que “en els procediments en què l’Administració exerceixi potestats sancionadores o, en general, d’intervenció, susceptibles de produir efectes desfavorables o de gravamen, es produeix la caducitat”. 

Per tant, no suscita cap dubte jurídic l’extrem que la manca de resolució expressa transcorreguts sis mesos des de l’inici d’un procediment sancionador tingui com a conseqüència la caducitat de l’expedient. Això no obstant, cal advertir que en el procediment sancionador objecte d’aquest recurs de reposició, el Ple del CAC ha dictat i notificat la resolució expressa de finalització del procediment en qüestió dins del termini fixat per l’ordenament jurídic.

La part recorrent empara l’al·legació de la caducitat del procediment sancionador  en el fet que aquest es va iniciar a través de l’Acord 53/2008, de 16 d’abril, del Ple del CAC, pel qual s’acorda obrir un període d’informació prèvia, a fi de donar audiència per un termini de cinc dies a TVC, SA, arran de la presentació del licor Karèsia, el 15 de febrer de 2008, al programa Tvist. En base a aquesta presumpció, considera que l’Acord 175/2008, de 12 de novembre, del Ple del CAC, mitjançant el qual s’acorda imposar una sanció a TVC, SA, es va notificar fora del termini fixat a l’article 16 del Decret 278/1993, de 9 de novembre.

En absolut es pot compartir l’al·legació esgrimida per la part recurrent pels arguments que a continuació s’exposaran.

De manera expressa, la lletra a de l’apartat 3r de l’article 42 de la LRJPAC, determina que el termini per donar compliment a l’obligació de dictar i notificar resolució en els procediments iniciats d’ofici per l’Administració es computa “des de la data de l’acord d’iniciació”.

En el cas objecte d’anàlisi, el 16 d’abril de 2008, mitjançant l’Acord 53/2008, el Ple del CAC acorda l’obertura d’un període d’informació prèvia per tal de conèixer les circumstàncies del cas i iniciar, si s’escau, el procediment sancionador en qüestió. 

El marc jurídic d’aquesta actuació es troba a l’apartat 2 de l’article 69 de la LRJPAC que estableix que “abans de l’acord d’iniciació, l’òrgan competent pot obrir un període d’informació prèvia amb la finalitat de conèixer les circumstàncies del cas concret i la conveniència o no d’iniciar el procediment”; a l’article 7 del Decret 278/1993, de 9 de novembre, sobre el procediment sancionador d’aplicació als àmbits de competència de la Generalitat, que estableix que “abans de l'acord d'inici de l'expedient, l'òrgan competent pot obrir o ordenar un període d'informació prèvia amb la finalitat d'esbrinar les circumstàncies dels fets i els subjectes responsables”.

Per tant, queda clar que el període d’informació prèvia és una actuació que, de conformitat amb les disposicions reguladores del procediment administratiu comú i del procediment sancionador, potestativament pot adoptar l’Administració de manera prèvia a la iniciació d’un procediment sancionador, amb la única finalitat de determinar amb caràcter preliminar si concorren o no les circumstàncies que justificarien l’eventual incoació d’un procediment sancionador. 

En darrer terme, cal tenir en compte l’article 34 de l’Estatut Orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, que estableix que “la incoació i la resolució dels corresponents expedients sancionadors per infraccions de la legislació sobre comunicació audiovisual i sobre publicitat se substanciarà d’acord amb el que s’estableix en les disposicions reguladores del procediment administratiu comú i la legislació relativa al procediment sancionador” i, afegeix a continuació, que “l’expedient s’iniciarà amb un període d’informació prèvia”. 

Per tant, aquest precepte prescriu l’obertura, de manera preceptiva, d’un període d’informació prèvia en els procediments sancionadors que insti i resolgui el CAC.  En conseqüència, només complimentat aquest tràmit previ, amb la finalitat d’esbrinar, justificar i establir la necessitat formal d’incoar el procediment sancionador, segons el mateix precepte, s’acordarà, si s’escau, la iniciació de l’expedient que “contindrà el nomenament d’instructor”.  
Val a dir que el precepte esmentat, que s’insereix en una disposició de caràcter general de naturalesa interna o organitzativa, estableix una peculiaritat o especificitat en relació amb la normativa reguladora del procediment administratiu comú i del procediment sancionador de l’Administració de la Generalitat, que afecta els procediments sancionadors que insti i resolgui el CAC, i que en cap cas modifica ni desvirtua el règim jurídic del procediment sancionador general establert per la normativa estatal i autonòmica. 

Per tot l’exposat, es pot concloure que la prescripció obligatòria del compliment del tràmit d’informació prèvia que inclou la normativa referida no pot ser interpretada com a una modificació del decurs habitual del procediment administratiu sancionador, en particular, del moment de la seva iniciació, de conformitat amb allò que estableix la normativa de procediment administratiu comú en consonància amb la normativa reguladora del procediment sancionador d’àmbit autonòmic. 

En definitiva, la data a tenir en compte a l’hora de computar el termini màxim per dictar i notificar una resolució que posa fi a un procediment sancionador instat pel CAC, és de conformitat amb els articles 42 de la LRJPAC i 16 en concordança amb el 9 del Decret 278/1993, de 9 de novembre, la de l’acord d’iniciació del procediment sancionador en qüestió. 

Centrada la qüestió en aquests termes, esdevé necessari fer algunes consideracions respecte la regulació del còmput de terminis a la normativa de procediment administratiu comú. 

De conformitat amb l’apartat 2n de l’article 48 de la LRJPAC “si el termini es fixa en mesos o anys, aquest es computen a partir de l’endemà del dia que tingui lloc la notificació o la publicació de l’acte de què es tracti, o des de l’endemà del dia en què es produeixi l’estimació o la desestimació per silenci administratiu. Si en el mes de venciment no hi ha cap dia equivalen a aquell en què comença, s’entén que el termini expira l’últim dia del mes”. 

Reiterada jurisprudència i doctrina científica han interpretat aquest precepte en el sentit de considerar que els terminis assenyalats per mesos es computen de “data a data”. Dit en altres paraules, que la finalització del termini acaba el dia l’ordinal del qual coincideixi amb el que va servir de punt de partida.

En l’expedient administratiu que ens ocupa, expedient núm. 1/2008-S, l’inici del procediment amb el corresponent nomenament d’instructora es realitza mitjançant l’Acord 77/2008, de 21 de maig. Per tant, resulta evident que el dies a quo del termini de caducitat és el 21 de maig de 2008. Així mateix, d’acord amb l’article 16 del Decret 278/1993, de 9 de novembre, el termini per donar compliment a l’obligació que recau sobre l’Administració de dictar i notificar la resolució que posa fi al  procediment és de sis mesos, per tant, el dies ad quem resulta ser, en aquest cas, el 21 de novembre de 2008. 

Per tot l’exposat, es pot afirmar sense cap mena de dubte que la data en què es va dictar i notificar la resolució sancionadora en qüestió és respectuosa amb el termini fixat per l’ordenament jurídic ja que la resolució sancionadora es va adoptar el 12 de novembre de 2008 i es notificà el 17 de novembre de 2007. En conseqüència, aquesta notificació realitzada, en temps i forma, impedeix parlar de vulneracions de l’ordenament jurídic (articles 42 i 44 LRJPAC) i de l’eventual caducitat del procediment.

Segon.- La part recurrent al·lega una suposada vulneració del principi de presumpció d’innocència, establert a l’apartat 1r de l’article 137 LRJPAC, per una manca d’activitat probatòria a l’hora d’acreditar la concurrència dels elements descrits a la lletra a) de l’article 90 LCA, en les referències visuals i verbals realitzades al licor Karèsia, de més de 20º, durant el programa Tvist, i per tant, considera que no ha quedat degudament acreditada la infracció de la prohibició establerta a la lletra e) de l’apartat 1 de l’article 93 LCA. 

Cal posar de manifest que la lletra a) de l’article 90 LCA, al·legada i analitzada per l’interessat, defineix la publicitat en general o el que s’entén per publicitat directa. Aquesta mateixa definició la trobem, de forma similar, a la lletra c de l’article 3 de la Llei de l’Estat 25/1994, de 12 de juliol, d’incorporació a l’ordenament jurídic espanyol de la Directiva 89/552/CEE. Cal tenir en compte, però, que no únicament existeix aquesta publicitat general o directa sinó que el mateix article 3, de la Llei estatal citada, en les seves lletres d i e defineix, respectivament, dos supòsits particulars de publicitat: la encoberta i la indirecta. 

Aquests tipus particulars o especials de publicitat també es troben recollits a la LCA. Concretament, la publicitat encoberta a l’article 94 i la indirecta a l’article 93 en relació amb la publicitat prohibida. Així, la lletra e) de l’apartat 1 de l’article 93 LCA prohibeix “qualsevol forma directa o indirecta de publicitat i televenda de begudes amb graduació alcohòlica superior a vint graus centesimals”. De la mateixa manera, l’apartat primer de l’article 10 de la Llei de l’Estat 25/1994, de 12 de juliol, prohibeix qualsevol forma directa o indirecta de publicitat i de televenda de begudes amb graduació alcohòlica superior a vint graus centesimals.

D’aquí, i contràriament a l’al·legat per TVC, SA, no existeix com a única forma de publicitat la que requereix que concorrin i s’acreditin tots i cadascun dels elements establerts a la lletra a) de l’article 90 LCA, sinó que, tenint en compte que existeixen supòsits particulars de publicitat, diferents a la directa, és obvi, que aquests es trobin  caracteritzats justament per la manca d’algun d’aquests elements. En altres paraules, per a què es consideri l’existència de publicitat ha d’existir la intencionalitat publicitària o promocional de la lletra a) de l’article 90 LCA, però no és imprescindible l’existència d’una participació activa d’un tercer que, pel seu compte, per encàrrec o amb contraprestació promogui actituds de consum de productes o serveis.

En el supòsit que ens ocupa, les referències visuals i verbals realitzades al licor Karèsia, durant el programa Tvist, demostren la intencionalitat publicitària o promocional d’aquest licor de graduació superior a vint graus. Òbviament, no ens trobem davant d’una intencionalitat publicitària “directa” si tenim en compte que estem davant un producte prohibit. Però, tal com s’estableix a l’Acord 77/2008, de 21, de maig, d’incoació de l’expedient sancionador que ens ocupa, “sovint la publicitat indirecta o encoberta dins d’un programa de televisió es utilitzada per eludir normes restrictives o prohibitives de publicitat”. D’aquí, que la prohibició de la publicitat televisiva de begudes alcohòliques, amb la graduació alcohòlica superior a 20 graus centesimals, s’ha d’entendre tant respecte a la publicitat directa, com aquella indirecta, dissimulada o encoberta que, amb frau de llei, vol aconseguir l’esmentat resultat publicitari.

La intencionalitat publicitària o promocional “indirecta” que existeix en les referències visuals i verbal realitzades al licor Karèsia es desprèn de diverses consideracions. Així, cal tenir en compte que l’entrevista realitzada el dia 15 de febrer de 2008 en el programa que ens ocupa, tenia com a finalitat informar sobre els plats que es poden elaborar a base de cireres i, aprofitant l’avinentesa, s’informa que un dels altres aprofitaments de la cirera és l’elaboració de begudes. Concretament, es fa referència a dos licors: d’un d’ells desconeixem el nom (la botella no té cap mena d’etiqueta i únicament es fa referència a què és una “ratafia”) i l’altre és un licor, que curiosament elabora i comercialitza l’entrevistat juntament amb les Caves Mascaró, anomenat Karèsia. Són diverses les vegades que de forma visual i verbal es fa referència a aquesta marca de licor sense que les necessitats del programa ho justifiquessin. En altres paraules, el fet d’elaborar un còctel amb begudes fetes de cirera no justifica que de forma expressa s’hagi d’identificar concretament una marca de beguda determinada. Amb aquesta actuació s’aconsegueix el resultat publicitari pretès: fer arribar el producte als consumidors. En el cas que ens ocupa, aquest producte és una beguda amb una graduació alcohòlica de més de 25º, per tant un producte prohibit, anomenat Karèsia que es presenta como una beguda que, entre d’altres, té determinades virtuts o avantatges i, per tant, es pot considerar beneficiosa per la salut, fet que indueix directament al seu consum.

En conseqüència, la resolució sancionadora objecte de recurs no ha vulnerat el principi de presumpció d’innocència, recollit a l’apartat 1 de l’article 137 de la LRJPAC, i aquesta presumpció iuris tantum a favor del sancionat ha estat desvirtuada per prova de càrrec vàlida i suficient realitzada en l’expedient administratiu.

D’altra banda, i pel que fa a l’eventual vulneració del principi de tipicitat al·legat per la part recurrent, cal posar de manifest que la legislació vigent estableix una clara i terminant prohibició de la publicitat de begudes alcohòliques de més de vint graus. Aquesta prohibició està reflectida a la lletra e) de l’apartat 1 de l’article 93 LCA a l’establir la prohibició de “qualsevol forma directa o indirecta de publicitat i de televenda de begudes amb graduació superior a vint graus centesimals” i, la seva vulneració, constitueix una infracció prevista a la lletra e) de l’article 133 LCA, que considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.

Per tant, el fet que durant l’entrevista realitzada en el programa d’entreteniment Tvist, el dia 15 de febrer de 2008, es facin referències verbals i visuals al licor de cirera Karèsia, que de manera expressa es determina que té més de 25º, és una “acció” subsumible en el “tipus” descrit i sancionat per la LCA com a infracció administrativa. I així ho estableix la resolució sancionadora impugnada que, en el seu fonament de dret segon, tipifica els fets i, al fonament de dret tercer, que determina que el fet descrit constitueix una infracció greu prevista a la lletra e) de l’article 133 LCA.
En definitiva, a l’Acord impugnat, es troba concretada tant una tipicitat de les infraccions administratives com de les sancions administratives motiu pel qual no es pot al·legar la manca de tipicitat i, en conseqüència, la vulneració de l’article 63.1 LRJPAC.

Tercer.-  Finalment, i en referència al motiu tercer del recurs de reposició, l’interessat manifesta la vulneració de l’article 20.1 de la Constitució espanyola que reconeix i protegeix el dret a comunicar i rebre informació veraç per qualsevol mitjà.

Atès que el missatge emès en el programa Tvist, en relació amb el licor Karèsia,  és de naturalesa publicitària i no informativa, tal com hem deixat de manifest en el fonament de dret anterior, és obvi, que en cap cas, es produeix una vulneració a la llibertat d’informació per la pròpia naturalesa del missatge emès que, en aquest cas, a més estaria prohibit.

Per tant, la resolució sancionadora impugnada no vulnera cap dret fonamental susceptible d’empara constitucional i, en conseqüència, resulta inviable la pretensió de la part recurrent d’una eventual nul·litat de la mateixa (article 62.1a LRJPAC).

Per tot el que s’ha exposat, les al·legacions de l’interessat han de ser desestimades.

En conseqüència, el Ple del Consell de l'Audiovisual de Catalunya, adopta els següents:

ACORDS

1.- Desestimar el recurs de reposició interposat contra l’Acord 175/2008, de 12 de novembre, del Ple del Consell de l’Audiovisual de Catalunya, de conformitat amb allò que s’ha exposat als fonaments jurídics d’aquesta resolució i, en conseqüència, confirmar l’Acord esmentat mitjançant el qual es declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e) de l’article 133 LCA, i se li imposava una multa de DOTZE MIL UN EUROS (12.001€).

2.- Notificar aquest Acord a TELEVISIÓ DE CATALUNYA, SA.

Barcelona, 21 de gener de 2008

Domènec Sesmilo i Rius


Santiago Ramentol i Massana

Vicepresident en funcions de


Conseller secretari

president

